**329: BARDDONIAETH BLWYDDYN 9, 2023 – ‘ESGUSODION’**

**Beirniad – Nerys Llewelyn Davie**

Derbyniwyd deg ar hugain o gerddi eleni, a diolchaf i bob un am gystadlu, gan fod i bob cerdd ei naws a’i neges ei hun. Mae’r cerddi yn amrywio o ran mesur, rhwng y Wers Rydd a cherddi telynegol mewn mydr ac odl. Cyflwynir esgusodion dros beidio â chwblhau gwaith cartref gan nifer, a braf iawn oedd yr hiwmor a’r dyfeisgarwch y tu ôl i rai o’r esgusodion; ac yna trafodir themâu aeddfed ac astrus megis Cymru a’r iaith Gymraeg; colli enwau brodorol ar leoedd; problemau amgylcheddol a chynhesu byd eang; pwysedd ar bobl ifanc; unigrwydd; gwrthgyferbyniad rhwng tlawd a chyfoethog; ac un gerdd hynod o ddifyr ar ddigwyddiad bach bob dydd fel dewis anrheg pen-blwydd.

Gwendid ambell gerdd oedd bod rhai beirdd, yn gelfydd ar adegau, wedi rhestru a thrafod sefyllfaoedd a dadleuon, ond heb ystyried mai’r testun yw ‘Esgusodion’. Hefyd, weithiau, ceir cerdd ar **un** esgus lle dylid trafod mwy nag un. Mewn rhai o’r cerddi, mae’r iaith yn wallus neu’n rhwystredig, a byddwn yn argymell darllen nifer o gerddi o bob math er mwyn ystwytho’r mynegiant ac ymarfer defnyddio ymadroddion idiomatig, Cymraeg.

Dyma’r tri bardd a ddaeth i’r brig eleni: **Blodau**, **Gwawr** a **Cwmw**l. Bûm yn pendroni tipyn rhwng **Gwawr** a **Blodau** – dwy gerdd mewn mydr ac odl; dwy gerdd sy’n llifo’n rhwydd, dwy gerdd ddifyr iawn, ond eto dwy gerdd wahanol.

Mae **Blodau** yn gerdd syml a gwreiddiol ar ffurf dialog rhwng mam a’i phlentyn ynglŷn â phrynu’r anrheg pen-blwydd perffaith, a cheir pentwr o esgusodion difyr. Mae hon yn gerdd slic iawn ac rwy’n gwerthfawrogi’r ysgafnder, y ffresni, yr iaith lafar, yr arddull ffwrdd-a-hi, a’r atalnodi pwrpasol. Dyma flas ohoni: ‘”Beth am gynnig profiad,/diwrnod o hwyl a sbri,/hongian ar y wifren zip/neu *Snowdonia surf with me*?”’

Ac yna **Gwawr**, sydd wedi llunio cyfanwaith da, uchelgeisiol, llawn hiwmor am broses rwystredig y bardd o geisio llunio cerdd fuddugol. Mae naws safonol i’r gerdd hon fel y gwelwn yn yr agoriad dychanol,

‘Yn ddidwyll, barchus feirniad,/cysylltaf gyda chwi ...’

Mae’r pytiau difyr yn parhau i ymddangos drwy’r gerdd i’n difyrru, fel y gwelwn yn y siom o ‘aros i gyfarfod Awen, ond ddoth hi ddim’. O drwch blewyn, mae **Gwawr** yn rhagori ar **Blodau**.

Rhaid dweud bod **Cwmwl** wedi gafael o’r darlleniad cyntaf a mynnu aros ar y brig - dyma gerdd yn y Wers Rydd wedi ei strwythuro’n gyfanwaith grymus iawn; mae iddi ddatblygiad aeddfed; mae’n trafod sefyllfa ddifater y Cymry at wlad ac at iaith; mae’r mynegiant yn ystwyth a choeth; mae yma arddull ddelweddol, afaelgar, a dyfyniadau sy’n aros yn y cof:

‘Mae’n cariad ni’r Cymry’n/un claear – ein hysbryd/fel brethyn lliwgar wedi’i adael /i bylu yn yr haul.’

‘Cenedl frau, tlodion mewn carpiau,/yn gyfoethog mewn esgusodion.’

Mae’n taro deuddeg ac yn llawn haeddu bod ar y brig.

Felly, eleni, mae **Cwmwl** yn cael y wobr gyntaf, **Gwawr** yn ail, a **Blodau** yn drydydd.